Teżor enormi ta' karozzi klassiċi, li jiswew madwar €27,390,400, inkiseb min-neguzjant f'wieħed mill-akbar negozji privati li qatt sar fl-istorja Britannika. John Collins xtara din il-kollezzjoni impressiva ta' 27 karozza li jinkludu mudelli bħal Ferrari, Mercedes, Porsche u Lamborghini. Fosthom hemm ukoll Aston Martin One-77 u Ferrari 288GTO, li bħalissa huma fost l-aktar karozzi klassiċi apprezzati għall-ħeffa tagħhom. Il-maġġoranza tal-karozzi qajla ntużaw, tant li Lamborghini LP500S tal-1982 għamlet biss 500 mil. Il-kollezzjoni kienet moħbija f'maħżen barra Londra, u kif sar jaf biha, is-Sur Collins ħaffef biex jinneguzjaha. B'kollox kiseb erba' Aston Martins, 11-il Ferrari, Jaguar, erba' Lamborghini, ħames Mercedes u żewġ Porsche. Numru mill-Ferraris jiswew aktar minn €1.4miljun, waqt li Jaguar E-Type tal-1965, għad għandha biss fuq l-arloġġ, 2,605 mili. Is-Sur Collins li għandu negozju tal-karozzi f'Berkshire qal li s-sid kien bena l-kollezzjoni tiegħu f'dawn l-aħħar 20 sena. F'salt wieħed iddeċieda li jbigħ kollox f'daqqa. Ikkuntattjawh u qatagħha li jixtrihom. Jirrakkonta li meta mar jara u fetħulu l-maħżen skanta qatigħ għax immaġina li qiegħed fl-għar ta' Aladdin. Il-karozzi kollha kienu speċjali. F'ġimgħa mindu xtrahom, kien ġa biegħ għaxra. Mill-karozzi speċjali li fadallu, għadu Aston Martin DB5, bħall-mudell misjuq minn James Bond u Lamborghini Miura, il-vettura meqjusa minn bosta bħala s-supercar oriġinali Taljana.
Kollezzjoni fl-għar ta' Aladin